પ્રાણીઓના અધિકાર માટે ચળવળ ચલાવતાં મેનકા ગાંધીએ ૨૦૦૯માં તેમના પુત્ર વરુણ માટે આ બેઠક ખાલી કરી આપી હતી. આ વખતે તેમના પુત્રે આ બેઠક મમ્મી માટે ખાલી કરી આપી છે. છઠ્ઠી વાર ચૂંટણી લડી રહેલાં BJPનાં ઉમેદવાર મેનકા ગાંધીને BSPના અનીસ અહમદ ખાન અને કૉન્ગ્રેસના સંજય કપૂર ટક્કર આપી રહ્યા છે. સંજય કપૂરના સમર્થનમાં વડા પ્રધાન મનમોહન સિંહે ગયા સપ્તાહે અહીં એક જાહેર સભાને સંબોધી હતી. ગાંધી-નેહરુ પરિવારનાં પુત્રવધૂ મેનકા આ મતવિસ્તારમાં સારીએવી વગ ધરાવે છે અને વિવિધ પક્ષોની ટિકિટ પરથી તેઓ અહીંથી અગાઉ પાંચ વખત ચૂંટણી જીત્યાં છે. છઠ્ઠી વખત તેમના પુત્ર અને BJPના ઉમેદવાર વરુણ ગાંધીએ અહીંથી ચૂંટણી જીતી હતી. થોડી તકલીફ પડશે, પરંતુ આ વખતે પણ અહીંથી મેનકાની જીત લગભગ પાક્કી માનવામાં આવે છે.